Káčer, Rastislav, minister zahraničných vecí a európskych záležitostí SR (2022-12-02):
Ďakujem pekne, pán predsedajúci. Dobré ráno, pani poslankyne, páni poslanci, dovoľte mi, aby som vám predložil výročnú správu o členstve Slovenskej republiky v Európskej únii za rok 2021. Ide o štandardnú správu, ktorú schválila vláda 2. marca tohto roku a na výbore pre európske záležitosti bola prerokovaná a schválená 3. mája. Na úvod by som povedal len pár slov o tom, o pokroku, ktorý sme dosiahli vo vybraných európskych politikách roku ´21, ktorý mal byť postpandemickým rokom obnovy, bohužiaľ, nestalo sa. Prišli ďalšie vlny pandémie a zároveň to aj bol rok, v ktorom sme sa vďaka členstvu EÚ ale dočkali robustnej vakcinačnej odpovede na covid, no a keď v slovenských podmienkach mala vakcinácia smutné špecifiká, vďaka vakcinácii dnes nie sú dopady covidu tak dramatické, ako mohli byť. Koncom roku 2021 sme boli svedkami svižnej rekonvalescencie európskeho aj svetového hospodárstva a nebyť ďalšej morovej rany, ruského geopolitického šialenstva útoku na Ukrajinu, rok ´22 už mohol byť skutočne rokom obnovy. Miesto toho čelíme novej realite, ale dovolím si poznámku, ktorá nesúvisí s rokom ´21, novou realitou je, že bez slobodnej Ukrajiny v Európe mier nebude. K odpočtu európskej agendy za rok ´21 spomeniem krátko deväť bodov, ktoré považujem za osobitne dôležité. Prvý bod. Schválenie mechanizmu na podporu obnovy a odolnosti v hodnote 750 miliárd eur znamená pre Európsku úniu absolútne prelomový moment. Náš národný plán obnovy predstavuje komplexnú reakciu na hospodársku, sociálnu situáciu založenú na zveľaďovaní ľudského kapitálu a vytváraní inovačného prostredia. Slovensko vďaka tomuto plánu obnovy bude môcť v rokoch ´21 až ´23 čerpať približne šesť miliárd eur. Druhý dôležitý bod. Podporované sú digitalizácia, energetika či klíma. Zelená tranzícia bola jednou z ústredných európskych tém roku ´21 a dnes je možné dodať, že veľmi prezieravo v lete bol prijatý európsky klimatický zákon, ktorý zadefinoval ciele Únie znížiť emisie skleníkových plynov do roku 2030 o 55 % a dosiahnutie klimatickej neutrality Európskej únie najskôr do roku 2050. Následne komisia predstavila legislatívny balík Fit for 55, ktorý prináša pätnásť konkrétnych legislatívnych návrhov. Ide o doteraz najekologickejšie, najudržateľnejšie riešenia pri zachovaní sociálnej spravodlivosti, posilnenie inovácie a konkurencieschopnosti priemyslu Európskej únie, zabezpečenie vyvážených podmienok vo vzťahu k subjektom z tretích krajín a podporu vedúceho postavenia Európskej únie v celosvetovom boji za zmenu klímy. Tretí dôležitý bod. Druhou vetvou dvojitej tranzície EÚ je oblasť digitalizácie. Medzi priority Európskej komisie patrili návrhy nariadení o digitálnych službách a digitálnych trhoch. Ďalším z ústredných aktivít bol návrh nariadení o umelej inteligencii. Za dôležitý míľnik počas roku ´21 je možné považovať aj dosiahnutie dohody na nariadení o roamingu. Po štvrté. Vo finančnej oblasti sa Európska únia zamerala na úpravu cyklu európskeho semestra s dôrazom na prípravu a implementáciu plánov obnovy a odolnosti. Diskusie prebiehali aj k návrhom a opatreniam zameraným na zelené a dlhodobo udržateľné investície, medzi ktoré možno zaradiť oblasť európskych zelených dlhopisov alebo stratégiu pre financovanie prechodu k udržateľnému hospodárstvu. Piate. V oblasti zamestnanosti a sociálnej politiky sa rok ´21 niesol v znamení začiatku pôsobenia európskeho orgánu práce, prvej európskej inštitúcie so sídlom na Slovensku. Jeho najväčšou pridanou hodnotou je spoločný boj proti nelegálnemu zamestnávaniu, schránkovým spoločnostiam, sociálnemu dumpingu a nekalým praktikám v pracovnoprávnej sfére. Hlavnou témou v oblasti sociálnej politiky boli rokovania k návrhu smernice o rámci pre primerané minimálne mzdy v Európskej únii. Šiesta oblasť. V oblasti poľnohospodárstva pokračoval proces prípravy legislatívy, týkajúcej sa spoločnej poľnohospodárskej politiky pre programové obdobie ´21 až ´27. Spoločná poľnohospodárska politika bude teraz po novom transparentnejšia a flexibilnejšia, spravodlivejšia a ekologickejšia. Dôraz sa položí na ochranu biodiverzity a zmiernenie zmien klímy. Siedme. Členské štáty EÚ pokračovali tiež v rokovaniach o európskej zdravotnej únii. Balík opatrení zahŕňa silnejší dohľad, lepšiu koordináciu, prijímanie, odporúčanie a usmernenie a efektívne uvádzanie liekov a vakcín na trh. Jedným z hlavných pilierov v európskej zdravotnej únii je Európsky úrad pre pripravenosť a reakcie na núdzové zdravotné situácie. Jeho úlohou je predvídanie hrozieb a potencionálnych zdravotných kríz a budovaní reakčných kapacít. Bude koordinovať a podporovať výskum, inovácie, výrobu, obstarávanie, distribúciu najdôležitejších zdravotných materiálov a budovanie kapacít v jednotlivých členských štátoch. Ôsme. Oblasť vzdelávania. Rok ´21 znamenal spustenie programu Erasmus-plus na roky ´21 – ´27. Európska komisia spustila rámcový program EÚ pre výskum a inovácie na roky takisto ´21 – ´27, Horizont Európa, ktorý bude s rozpočtom viac ako 95,5 miliardy eur hlavným nástrojom podpory výskumu a inovácií v členských krajinách a asociovaných krajinách. No a naposledy kľúčovou iniciatívou Európskej komisie v oblasti rovnosti bol návrh smernice o transparentnosti v odmeňovaní z marca ´21, ktorého cieľom je posilniť uplatňovanie zásady rovnakej odmeny pre mužov a ženy za rovnakú prácu alebo prácu rovnakej hodnoty. Vážené poslankyne, páni poslanci, vymenoval som niekoľko bodov z európskej agendy, ktoré som vám chcel dať do pozornosti. Tá zásadná otázka stojí, ako môžeme celkovo politicky zhodnotiť rok 2021 z pohľadu Európskej únie a záujmov našej krajiny. Rok 2021 bol rokom pokračujúcej pandémie covid vo svete. Dovolím si však povedať, že bol aj rokom nádeje. Začala masívna vakcinácia našich občanov aj vďaka silnému úsiliu a pomoci zo strany Európskej únie. Členské štáty si navzájom pomáhali vyslaním lekárov a pomoci do čo najviac postihnutých oblastí. Rok 2021 bol aj rokom masívnej odpovede na ekonomický pokles spôsobený pandémiou. Túto zosobňujú najmä národné plány obnovy a odolnosti jednotlivých členských štátov a forma tejto spoločnej pomoci na úrovni skutočne nemá obdobu v histórii celej európskej integrácie. Rok ´21 bol však aj začiatok energetickej krízy. Po ekonomickom útlme spôsobenom pandémiou prudko začali rásť, prudko začal rásť dopyt prakticky po všetkom. To logicky vyústilo do extrémneho zvýšenia dopytu po energiách. A v kombinácii s postupným škrtením dodávok energetických surovín z Ruska, cez ktoré si Putin predpripravoval pôdu na začiatok vojny na Ukrajine, bol výsledkom nárast cien energií, ktorého sme svedkami aj dnes. Aj tu Európska únia konala a neustále koná a hľadá spoločné európske riešenia. Vážené poslankyne, vážení poslanci, iste v roku 2021 sa nie všetko podarilo na sto percent. Európska únia a jej inštitúcie však opätovne preukázali svoju schopnosť, po prvé, reagovať na krízy, po druhé, prinášať spoločné európske riešenia, po tretie, pomáhať tam, kde treba. Je len na nás, aby sme si uvedomili jej význam, hodnotu nášho členstva v nej, aby sme o Európskej únii pravdivo a nezaujato informovali našich občanov. Pán predsedajúci, ďakujem za slovo. Pani poslankyne, páni poslanci, ďakujem vám za pozornosť.